Folketing
1999-01-15

Det er vigtigt, at dommerne, domstolene, vælger den sanktionstype, der sikrer, at den pågældende ikke igen går ud og begår kriminalitet, og hvad det så skal være, afhænger jo af de forskellige personer og af de forskellige typer kriminalitet. Men det, der nok er det vigtigste, er, at vi får fat i de unge, allerede inden de kommer ind på en kriminel løbebane, så vi undgår, at de udvikler sig til at være egentlig hårde kriminelle, og vi undgår, at der er nogle, der til sidst har kvalificeret sig så stærkt, at vi er nødt til at sætte dem i fængsel. I virkeligheden har vi i Fremskridtspartiet den opfattelse, at man ikke skal sætte nogen i fængsel, men der er desværre nogle, der kandiderer så hårdt til det, at vi er nødt til at efterkomme kravet om det. Samfundstjeneste er et ganske godt redskab; det er et redskab, vi altid har støttet i Fremskridtspartiet, og vi støtter også gerne en udvidelse af brugen af samfundstjeneste.